Document ID: 31997D0197

KOMMISSIONENS BESLUTNING af 18. marts 1997 om ændring af beslutning 94/446/EF om kravene ved indførsel fra tredjelande af ben og benprodukter (bortset fra benmel) horn og hornprodukter (bortset fra hornmel) samt hove og klove og produkter fremstillet heraf (bortset fra hovmel) til videreforarbejdning, der ikke er bestemt til konsum eller foder (EØS-relevant tekst) (97/197/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved direktiv 96/90/EF (2), særlig artikel 10, stk. 2, litra c), og
ud fra følgende betragtninger:
Gennemførelsen af Kommissionens beslutning 94/446/EF (3) blev udsat ved Kommissionens beslutning 96/106/EF (4), fordi anvendelsen af bestemmelserne ville have medført vanskeligheder med hensyn til indførslen af de relevante produkter; på baggrund af den nuværende indførsel af disse produkter bør de nævnte krav derfor ændres;
formålet med ændringerne er at fastsætte specifikke regler for indførsel af forbehandlede produkter, som vil blive endeligt forarbejdet og udelukket fra anvendelse i levnedsmidler og foder i EF;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I Kommissionens beslutning 94/446/EF foretages følgende ændringer:
a) Som artikel 1a indsættes:
»Artikel 1a
Medlemsstaterne tillader kun indførsel fra tredjelande af ben og benprodukter (bortset fra benmel), horn og hornprodukter (bortset fra hornmel) samt hove og klove og produkter af hove og klove (bortset fra hovmel) til videreforarbejdning, men ikke til anvendelse i levnedsmidler eller foder, hvis
- de handelsdokumenter, der ledsager sendingen, indeholder oplysningerne i bilag C og
- sendingen ledsages af en importørerklæring som fastsat i bilag D, der skal være udfærdiget på mindst et officielt sprog i den medlemsstat, hvor sendingen først føres ind i Fællesskabet, og på mindst et officielt sprog i bestemmelsesmedlemsstaten.«
b) i bilag B indsættes følgende linje over den linje, hvor grænsekontrolstedets embedsdyrlæge skal underskrive:
»Referencenummer som angivet på certifikatet i bilag B til Kommissionens beslutning 93/13/EØF: . . .«
c) Efter bilag B indsættes bilag A og B til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 18. marts 1997.

Labels: 17
5
8
3
6